गुवाहाटी,सेप्तेम्बर 26: आबुं एन. आर. चीनि जबथा फारिलाइआव थालांनाय बिथांमोनि मुं थिसनफिन्नाय आरो अजद होनाय खामानिफोरा जौसिन बिजिरसालिनि बिथोन मोन्नानै मंगलबारनिफ्राय जागायबाय।
 गोबां सुबुंफोरा गुबुन गुबुन एन. आर. ची सिबिथाय मिरुआव थांनानै सुफुं बिलाइफोरखौ जमा होनायनि नुथायखौ नुनो मोन्नाय जादों।
 जौसिन बिजिरसालिनि बिथोन बादिब्ला मुंनि सुफुं बिलाइखौ सुफुंनाय आरो अजद होफिन्नाय खामानिफोरा दजि (60) सान सोलिगोन होन्ना खौरां मोन्नाय जायो।  जाय बिथांमोनहा सुफुं बिलाइखौ सुफुंआखैमोन बैफोर बिथांमोनहा जोबथा फारिलाइनि थाखाय गोदान सुफुंफिन्नो हागोन होन्ना गोजौ बिजिरसालिआ हियारिंनि गेजेरजों खोनासंहोदों।  सुफुं बिलाइखौ जमा होखांनायनि उनाव हियारिंनि गेजेरजों फोसावगोन होन्ना मिथिहोबावो।  हियारिंनि समखौ बिजिरसालिआ थि खलामथनाय जायाखै। 